(Foto Facebook / Kira Hagi)



Actrița Kira Hagi, 24 de ani, care joacă în filmul „Între chin şi amin”, spune că este uluitor cum tinerii din generația ei nu cunosc prea multe despre erorile comunismului în România.



Pelicula, regizată de Toma Enache și care va fi lansată în această toamnă, prezintă povestea unui tânăr compozitor, Tase Caraman, care ajunge la „reeducare” în închisoarea Piteşti.

Filmul artistic redă o parte foarte sumbră a istoriei, cunoscută sub numele de „fenomenul Pitești”, un experiment de „reeducare” prin tortură a deținuților politici, în perioada 1949-1952.

Invitată la emisiunea „În fața ta” de la Digi24, alături de Toma Enache, Kira Hagi a vorbit despre cum le-a povestit colegilor săi de la Facultatea de Teatru și Film New York din LA, una dintre cele mai bune școli de practică în producția de film, despre ce s-a întâmplat în acea perioadă neagră din istoria României.



Foto; captură Youtube/„Intre chin și amin”



Moderator: „Colegilor tăi de la Los Angeles, cu iPhone-ul în urechi și cu tricoul cu Che Guevara, ce le spuneai despre comunism?”

Kira Hagi: „Le-am spus foarte multe despre comunism, pentru că ei nu știu, sunt naivi, nu realizează ororile care s-au întâmplat în întreaga lume, nu doar în România și ce efecte a avut comunismul în mai multe țări. E important să înțeleagă cât de dură e realitatea când vine vorba de comunism și ce traume a cauzat comunismul multor familii.”

Fiica lui Gheorghe Hagi a povestit că străbunicul ei a fost deținut politic, fiind închis în penitenciarul Aiud. Ea spune că a aflat mai multe lucruri despre experiența trăită de străbunicul ei chiar de la bunicul ei, care o aducea cu mașina în fiecare dimineață la filmările pentru „Între chin și amin”.

„A fost ca un moment de vindecare între noi doi, el mi-a povestit despre viața lui și cum a suferit când tatăl lui era închis”, spune Kira, care a mărturisit că până atunci ea cunoștea doar elemente vagi despre acea parte a vieții bunicului și străbunicului ei.

„O știam, dar foarte vag, nu se vorbea. E un moment foatre dur pentru oricine care a trecut prin momentele astea să aibă curajul să povestească despre aceste lucruri tulburătoare. Unchiul bunicii mele a fost închis la Pitești (...) Bunicul meu a avut încredere să îmi povestească despre suferința lui... Nu e ușor să povestim despre un moment din viața noastră când ne simțim fortați, umiliți”, a subliniat tânăra actriță.

Kira Hagi a mai jucat în scurt-metrajele „București, te iubesc” (2014) și „Fragile” (2017).

Emisiunea „În fața ta” de la Digi24, moderată de Claudiu Pândaru și Florin Negruțiu, poate fi urmărită sâmbăta și duminica, de la ora 14:05.